Madventures

Madventures on alun perin Sub-kanavalla esitetty matkailuohjelma, jossa Riku Rantala ja Tuomas ”Tunna” Milonoff matkustavat ympäri maapalloa ja esittelevät erilaisia kulttuureita ja ilmiöitä. Ohjelma keskittyy erityisesti niin sanottuun reppumatkailuun. Pääasiallisena juontajana toimiva Rantala käyttää puheessaan runsaasti slangitermejä. "National Geographic Society" osti ohjelman TV-oikeudet marraskuussa 2009 ja lähetti sarjaa National Geographic Adventure -kanavallaan. "Madventuresista" tuli näin ollen kaikkien aikojen laajimmalle levinnyt suomalainen televisio-ohjelma. Madventures-brändistä on julkaistu myös viisi kirjaa. Rantala ja Milonoff toimittavat nykyään Ylelle "Docventures"-nimistä dokumenttielokuvien ympärille rakennettua sarjaa sekä Neloselle "Mad Cook" show’ta.
Sarjan aiheuttama kohu.
Sarja on herättänyt kohua "Mad Cook" -osiollaan, jossa esitellään matkakohteiden erikoisia ruokalajeja. Animalia myönsi ohjelmalle vuonna 2002 "Anti Animalia" -palkinnon ”tyylistä tehdä eläimille tehtävästä raa’asta väkivallasta viihdettä nuorille suunnatussa matkailuohjelmassa”. Kohu seurasi, kun "Mad Cook" -osiossa esiteltiin balilaisia ruokailutottumuksia ja syötiin koiraa. Rantala ja Milonoff toteavat vastineessaan teurastetun katukoiran olleen joka tapauksessa tuleva syödyksi, ja heidän olleen paikalla vieraina ja paikallisen kulttuurin tarkkailijoina. Keskustelua herätti myös Länsi-Afrikkaan sijoittunut kolmannen tuotantokauden jakso, jossa kuvattiin paikallista lasten viiltelyrituaalia.
Tuotantokaudet.
Sarjaa on tehty kolme tuotantokautta. Ensimmäinen kausi esitettiin vuosina 2002 ja 2003, toinen vuosina 2005 ja 2006. Sarjaa on esitetty uusintana Jim-kanavalla vuonna 2017. "Madventuresin" kaksi ensimmäistä tuotantokautta on julkaistu sekä erillisinä DVD:inä että kolmen DVD:n bokseissa. Kolmannen, kansainvälisen tuotantokauden tekeminen aloitettiin huhtikuussa 2008, ja sen ensi-ilta nähtiin Suomessa Subilla sunnuntaina 5. huhtikuuta 2009. Kolmas tuotantokausi tehtiin englanniksi ja sitä esitettiin Yhdysvalloissa Discovery Networksin levittämällä Travel Channelilla sekä Isossa-Britanniassa Channel Fiven digitaalikanava Fiverillä vuonna 2009. Travel Chanelilla ohjelma sai ensiesityksensä 21. syyskuuta. Kolmas kausi julkaistiin DVD-boksina 1. joulukuuta 2009, jossa kokonaiskesto lisämateriaalit mukaan luettuina on 634 minuuttia. Milonoffin mukaan ensimmäisellä tuotantokaudella SubTV:n maksama budjetti oli 20 euroa päivälle, johon sisältyi kaikki kulut, muun muassa matkakulut.
Rantala ja Milonoff ilmoittivat tammikuussa 2019, että "Madventures"-ohjelmasta tehdään Suomessa kuvattava ja suomeksi juonnettava neljäs tuotantokausi. Kymmenjaksoinen kausi esitettiin keväällä 2020.
Kirjat.
Sarjaan liittyen on julkaistu myös kirjoja. 7. marraskuuta 2007 julkaistiin ' (Johnny Kniga -kustannus), jota kirjoitti Rantalan ja Milonoffin lisäksi Ari Lahdenmäki. Vuonna 2010 julkaistiin "Mad Cook - Kulinaristinen seikkailukirja" ja kolmas kirja "Mad World - Seikkailijan Atlas" julkaistiin vuonna 2011. Milonoffin ja Rantalan syksyllä 2012 julkaistu neljäs kirja, "Mad Manners", käsittelee kulttuurietikettejä ja kulttuurien yhteentörmäyksiä. Vuonna 2013 Rantala ja Milonoff julkaisivat ensimmäisestä kirjastaan uudistetun laitoksen nimellä "Uusi kansainvälisen seikkalijan opas", jossa oli mukana 116 lisäsivua ja matkavinkit 16 maahan. Kuudes kirja ' julkaistiin syksyllä 2014 ja seitsemäs "Mad Success - seikkailjan self help" syksyllä 2015. Vuonna 2016 julkaistiin maailman musiikkittyylejä esitellyt "Mad Music", vuonna 2017 alkoholikulttuuriin perehtyvä "Mad Spirit – Täydellisen juhlimisen opas", vuonna 2017 "Selvitymisopas –" "Maailma muuttuu, näin jäät henkiin" ja vuonna 2020 "Madventures Suomi – Matkaopas". Mad Musicista eteenpäin kirjojen tuottajana ja kolmantena kirjoittajana on toiminut kirjailija Esa Salminen.
Palkinnot.
"Madventuresin" toinen kausi palkittiin vuonna 2005 Viihteen Erikois-Venlalla sekä Media &amp; Message -palkinnoilla (pääpalkinto Ohjelmatunniste-sarjassa ja palkinto Asiaohjelmat-sarjassa). Riku Rantala on valittu vuosina 2008 ja 2010 parhaaksi miespuoliseksi TV-esiintyjäksi Kultainen TV -gaalassa. Samaisessa gaalassa "Madventures" on voittanut vuosien 2008 ja 2010 parhaan televisio-ohjelman palkinnon. Molempien palkintojen saajista ovat päättäneet suomalaiset äänestyksessä.
Matkailutoimittajien Kilta valitsi tammikuussa 2009 juontajakaksikon Vuoden Matkailuhenkilöiksi. Palkinto jaettiin 15. tammikuuta 2009 Matka 2009 -messuilla, ja palkintoa on jaettu vuodesta 1972 lähtien tunnustuksena parhaille matkailutuotteille ja/tai ansioituneille henkilöille.
Sarjan kolmatta kautta markkinoinut printtimainos voitti huhtikuussa 2010 hopeaa Promaxissa kategoriassa "Best Print or Outdoor Ad for Trade or Consumer".
Syyskuussa 2012 opetus- ja kulttuuriministeriö myönsi Rantalalle ja Milonoffille vuoden 2012 tiedonjulkistamisen valtionpalkinnon. Palkinnon perusteluissa Milonoffia ja Rantalaa kehutaan maantieteen ja maailman tuntemuksen edistämisestä erityisesti nuorisoa kiinnostavalla tavalla. Omaperäisessä seikkailumatkailussaan he lähestyvät eri maita kiinnostavalla ja kantaa ottavallakin tavalla. Palkinnon suuruus on 15 000 euroa.